DS «Motala Express»

**DS «Motala Express»** er et svensk dampdrevet passasjerfartøy, opprinnelig bygget for å gå i trafikk på Vättern, Sveriges nest største innsjø. Fartøyet ble levert i 1895 fra Jönköpings Mekaniska Werkstad i Jönköping. Fartøyet ble bygget for å kunne ta 417 passasjerer, men er med dagens strengere krav til sikkerhet klassifisert for høyst 220 personer. Dampmaskinen, original fra 1895, utvikler 360 indikerte hestekrefter og største fart angis til 14 knop, men er begrenset til 9 knop ved passasjerturer. I baugen finnes fremdeles en gullstjerne som opprinnelig anga at fartøyet hadde en førsteklasses restaurant ombord.

## Historikk
«Motala Express» ble sjøsatt den 24. juli 1895 og levert til AB Motala Expressångare i Motala i august samme år. Ved jomfruturen (leveransturen) gikk kappene (kulisserna) for høytrykksylinderens sleide varm og skar seg. Livbåt ble sendt til Gränna for å telegrafere til eierne og verkstedet i Jönköping. Høytrykksdelen av maskinen ble koblet ut og  fartøyet returnerte til Jönköping og ble reparert over natten, hvorpå fartøyet ble levert følgende dag til Motala for å settes i trafikk mellom Motala og Jönköping.

I år 1899 ble «Motala Express» solgt til AB Jönköpings Expressångare i Jönköping og i 1915 ble Ångfartygs AB Vista i Jönköping ny eier, de satte fartøyet i trafikk mellom Jönköping og Visingsö. i år 1927 ble fartøyet solgt til *AB Vättertrafik* i Jönköping som bedrev turisttrafikk på sommeren mellom Jönköping–Visingsö–Gränna.

Rederiaktiebolaget Kind eide fartøyet mellom 1962 og 1989 med Askersund som hjemmehavn. Det ble i 1989 solgt til søsterselskapet Bergmans Ångfartygs AB i Motala.

I juni 2000 gikk «Motala Express» på grunn i den nordre delen av Vättern ved Aspa bruk med 70 passasjerer, og tok inn vann. For å unngå at fartøyet sank ble det strandsatt (kjørt på grunn), hvorpå passasjerene ble evakuert og skroget provisorisk reparert på stedet.

Ångfartygs AB Stockholms Omgifningar, eid av Knut Göran Knutsson, kjøpte fartøyet i februar 2005 og renoverte henne, blant annet gjennom installasjon av baupropell. Årene 2007–2010 hadde fartøyet Motala som hjemmehavn og ble anvendt for turer på Vättern for Rederi AB Kind og som flytende restaurant.

Hun har hatt tilnavnet «Vätterns fånge», da hun med sin lengde av 35,67 meter er for lang for slusene på Göta kanal. I september 2010 ble en 6 tonn tung og 3,2 meter lang bit av forskipet fjernet og fartøyet kunne den 11. oktober forlate Vättern gjennom kanalen. Fartøyet ble tatt til et verft i Gryt i Valdemarsvik kommune der forskipet ble satt på plass så reisen mot Stockholm kunne fortsetta.. Fartøyet har nå Stockholm som hjemmehavn.

«Motala Express» har i Stockholm i årene 2011–2012 blitt renovert, og på en rekke områder tilbakeført til sitt opprinnelige utseende. Det ble også foretatt en konvertering til oppvarming med diesel, med hensyn til kommunale miljøbestemmelser og en ytkondensator ble installert for å beskytte dampkjelen for korrosjon fra ferskvann.

## Referanser


## Litteratur
*Ragnar Magnander: *Motala Express - Vätterns fånge*, Båtdokgruppen 1995, ISBN 91-87360-12-8

## Eksterne lenker
* 
* 
*  Motala Express Ångbåtsförenings nettsider
*  Databasen över skärgårdsbåtar Skärgårdsbåtar.se
*  Ragnar Magnander: ''Motala Express - en kort historik om «Vätterns fånge»''